સંજોગોવશાત અફઘાન યુવાનોમાં ક્રિકેટનો પ્રવેશ થયો છે. તે માટે કોઈ પ્રયત્ન થયો નથી. અફઘાન યુવાનો શરણાર્થી તરીકે પાકિસ્તાનમાં આવતા થયા તેના કારણે ક્રિકેટ અને તેના માટેની ઘેલછાનો પરિચય નવી પેઢીને થયો. પઠાણ અથવા પખ્તૂન લોકો બ્રિટિશરોની સેનામાં હતા અને અફસરોને ક્રિકેટ રમતા જોતા હતા. પણ તે રમવામાં ખાસ રસ પડ્યો નહોતો. પરંતુ પેશાવર જેવા પાકિસ્તાન શહેરમાં શરણાર્થી શિબિરોમાં રહેતા યુવાનોને ક્રિકેટમાં રસ પડવા લાગ્યો હતો. સોવિયેટ સંઘના આક્રમણને કારણે અફઘાન હિજરતીઓ પાકિસ્તાનમાં આવ્યા હતા. દરમિયાન ઇમરાન ખાનની આગેવાનીમાં પાકિસ્તાન 1992માં વિશ્વ કપ જીતી ગયું. તે વખતે દેશમાં વિશ્વવિજય જેવી ઉજવણી થઈ હતી. ઇમરાનની લોકપ્રિયતા કલ્પનાતીત બની ગઈ હતી. અફઘાન યુવાનો પણ ક્રિકેટ માટેના આ માહોલથી અલગ રહી શકે તેમ નહોતા. વર્ષો જતા ક્રિકેટનું આકર્ષણ વધતું જ રહ્યું હતું. રશિયનો પરત જતા રહ્યા તે પછી વતન ગયેલા અફઘાનો ક્રિકેટ રમતા થયા હતા. રશિયનો ગયા તે પછી પણ દેશમાં ગૃહયુદ્ધ સાવ બંધ થયું નહોતું. તાલિબાનોનું શાસન અને તેની સામે અમેરિકન સેનાની હાજરીને કારણે ફરી સ્થિતિ વિકટ બની હતી. તે સંજોગોમાં મનોરંજનનું કોઈ સાધન ના હોવાથી, ઘણા યુવાનો માટે ક્રિકેટ એક નવું આકર્ષણ બન્યું હતું.